EY:n perustamissopimuksen 251 artiklan 2 kohdan toisen alakohdan mukainen komission tiedonanto Euroopan parlamentille neuvoston yhteisestä kannasta, jonka aiheena on Euroopan parlamentin ja neuvoston asetuksen antaminen eläinperäisten elintarvikkeiden erityisistä hygieniasäännöistä /* SEK/2003/1450 lopull. - COD 2000/0179 */





EY:n perustamissopimuksen 251 artiklan 2 kohdan toisen alakohdan mukainen KOMISSION TIEDONANTO EUROOPAN PARLAMENTILLE neuvoston yhteisestä kannasta, jonka aiheena on Euroopan parlamentin ja neuvoston asetuksen antaminen eläinperäisten elintarvikkeiden erityisistä hygieniasäännöistä 2000/0179 (COD) EY:n perustamissopimuksen 251 artiklan 2 kohdan toisen alakohdan mukainen KOMISSION TIEDONANTO EUROOPAN PARLAMENTILLE neuvoston yhteisestä kannasta, jonka aiheena on Euroopan parlamentin ja neuvoston asetuksen antaminen eläinperäisten elintarvikkeiden erityisistä hygieniasäännöistä 1. TAUSTA Ehdotus toimitettu Euroopan parlamentille ja neuvostolle (KOM(2000) 438 lopullinen - 2000/179(COD): // 14.7.2000 Euroopan talous- ja sosiaalikomitean lausunto: // 28.3.2001 Euroopan parlamentin lausunto ensimmäisessä käsittelyssä: // 15.5.2002 Muutettu ehdotus annettu: // 28.1.2003 Yhteinen kanta vahvistettu: // 27.10.2003 (yksimielisesti) 2. KOMISSION EHDOTUKSEN TAVOITE Kyse on toisesta ehdotuksesta viiden ehdotuksen paketissa, jolla pyritään kodifioimaan ja ajantasaistamaan voimassa olevat yhteisön elintarvikehygieniasäännöt. Erityisesti pyritään laatimaan uudelleen yleisesti eläinperäisten elintarvikkeiden hygieniaan sovellettavat yhteisön säännöt. Säännöt koskevat ihmisravinnoksi tarkoitettuja lihaa ja lihatuotteita, kalastustuotteita, eläviä simpukoita, maitoa ja maitotuotteita, munia ja munatuotteita sekä niiden sivutuotteita. Ehdotuksen päätavoitteena on yksinkertaistaa nykyistä säännöstöä. 3. KOMMENTIT YHTEISEEN KANTAAN 3.1. Yleinen huomautus Komissio totesi täysistunnossa 15. toukokuuta 2002, että se voi hyväksyä suurimman osan tarkistuksista kokonaan tai osittain, uudelleen muotoiltuina. Se ei kuitenkaan voi hyväksyä tarkistuksia 8, 17, 33, 38, 44, 55, 58, 65, 69, 101, 116 ja 132. Neuvosto on nähnyt paljon vaivaa pyrkiessään vastaamaan Euroopan parlamentin esittämiin huoliin tässä teknisesti mutkikkaassa asiassa. Vaikkei neuvosto olekaan aina pystynyt ottamaan tarkistuksia huomioon juuri samoin sanamuodoin kuin parlamentin lausunnossa, se on huolellisesti pyrkinyt kunnioittamaan parlamentin ajamia tavoitteita. Komission hyväksymät tarkistukset on suurelta osin otettu huomioon. 3.2. Suhde asetukseen (EY) N:o 178/2002 (Yleinen elintarvikelainsäädäntö) Tarkistuksilla 3, 4, 6, 14, 60, 78, 79, 111, 112, 120 ja 128 halutaan linjata ehdotus asetukseen (EY) N:o 178/2002. Tarkistusten tavoite on otettu huomioon yhteisessä kannassa. 3.3. Vaatimusten siirtäminen liitteistä artikloihin Eräillä tarkistuksilla halutaan varmistaa, että elintarvikelainsäädännön perusvaatimukset esitetään artiklaosassa eikä liitteessä. Näiden tarkistusten tavoitteet on otettu yhteisessä kannassa huomioon seuraavasti (1, 4, 8 ja 3 artiklassa): * Ehdotuksen soveltamisalaa koskeva tarkistus 5 on sisällytetty yhteisen kannan 1 artiklaan. * Elintarvikealan toimijoiden yleisiä velvoitteita koskeva tarkistus 11 on sisällytetty yhteisen kannan 3 artiklaan. * Salmonellatakeita koskeva tarkistus 10 on sisällytetty yhteisen kannan 8 artiklaan. * Elintarvikealan laitosten hyväksymistä koskevat tarkistukset 7, 57, 77, 98, 110 ja 125 on sisällytetty yhteisen kannan 4 artiklaan. * Tarkistuksella 6 (loppuosa) pyritään varmistamaan, ettei liitteessä I olevia määritelmiä voida muuttaa komiteamenettelyllä. Tarkistuksen tavoite täyttyy yhteisen kannan 10 artiklan 1 kohdassa, jossa liite I jätetään komiteamenettelyllä muutettavien säännösten ulkopuolelle. 3.4. Terveysmerkintä Tarkistukset 8 ja 58 (joita komissio ei hyväksy) merkitsisivät sitä, että terveysmerkintä olisi tehtävä kaikentyyppiseen lihaan. Yhteisessä kannassa neuvosto ei hyväksynyt sitä, että kaikki liha olisi varustettava terveysmerkinnällä; se olisi tehtävä ainoastaan punaiseen lihaan, jonka tarkastuksessa tarkastuseläinlääkäri on erityisasemassa. Kaikki muu liha ja kaikki muut eläinperäiset tuotteet olisi varustettava tunnistemerkinnällä, jonka tekeminen olisi elintarvikealan toimijan vastuulla. Yhteisen kannan 5 artikla kuvastaa näkemystä. 3.5. Joustavuus Tarkistuksessa 9 annetaan joustonvaraa perinteiseen tuotantoon ja syrjäseuduille. Tarkistuksen tavoite näkyy yhteisen kannan 11 artiklan 3-7 kohdassa. 3.6. Voimaantulopäivä Tarkistuksen 15 mukaan asetusta alettaisiin soveltaa vuoden kuluttua sen voimaantulosta. Sama muutos on sittemmin tehty muihinkin paketin sisältämiin ehdotuksiin, jotta soveltamispäivä olisi kaikissa neljässä ehdotuksessa sama. Neuvosto piti tässä suhteessa keskeisenä varmistaa, että paketin kaikkia ehdotuksia sovellettaisiin samasta päivästä lähtien ja että jäsenvaltioille annetaan riittävästi aikaa sopeutua uuteen tilanteeseen. Niinpä neuvosto päätti, että kaikkia paketin ehdotuksia sovelletaan 18 kuukauden kuluttua voimaantulosta ja aikaisintaan 1. päivästä tammikuuta 2006. Tämä näkyy yhteisen kannan 18 artiklassa. Vaikka yhteisessä kannassa asetettu soveltamispäivä ei olekaan sama kuin Euroopan parlamentin tarkistuksessa 15, on katsottava, etteivät neuvoston asettamat tavoitteet ole ristiriidassa niiden tavoitteiden kanssa, joihin parlamentti pyrkii paketin eri ehdotuksiin tekemissään asiaa koskevissa tarkistuksissa. 3.7. Tarkistamista koskeva lauseke Ehdotus ei sisällä tarkistamista koskevaa lauseketta. Sellainen halutaan lisätä tarkistuksessa 13 (loppuosassa - kaikkia liitteitä arvioitaisiin vähintään viiden vuoden välein!). Komissio on hylännyt tarkistuksen. Yhteisen kannan 14 artikla noudattelee Euroopan parlamentin tarkistusta osittain. 3.8. Riistanliha Euroopan parlamentin tarkistuksilla pyritään - parantamaan soveltamisalan määrittelyä (poistamalla soveltamisalasta suorat toimitukset; toisaalta tällaisia toimituksia koskevat hygieniavaatimukset otetaan uudelleen käyttöön komission hylkäämässä tarkistuksessa 132) - ottamaan huomioon metsästysperinteet eri jäsenvaltioissa. Asian tiimoilta tehtiin 18 tarkistusta (18, 82, 83, 84, 85, 86, 87, 88, 89, 90, 91, 92, 93, 94, 95, 96, 97 ja 98). Yhteisen kannan 1 artiklan 3 kohdan e alakohdassa jätetään suorat toimitukset asetuksen soveltamisalan ulkopuolelle eli toteutetaan tarkistuksen 82 ajatus. Neuvosto katsoi lisäksi, että tarkistus 97, jossa yksityiskäyttöön tarkoitetun riistan käsittelylaitokset suljetaan soveltamisalan ulkopuolelle, sisältyy jo tarkistukseen 82. Neuvosto katsoi niin ikään, että tarkistus 88 (metsästäjien vastuu) sisältyy yleisluontoisesti asetukseen (EY) N:o 178/2002. Vaikkei muita tarkistuksia ole järjestelmällisesti kaikissa tapauksissa otettu huomioon yhteisessä kannassa, lopputuloksen on katsottava täyttävän Euroopan parlamentin tavoitteet. 3.9. Elävät simpukat Puhtaan meriveden käyttöä simpukantuotannossa koskevat tarkistukset 20 ja 115 katetaan neuvoston näkemyksen mukaan yleisluontoisesti paketin ensimmäistä ehdotusta [2000/178 (COD), elintarvikehygienia] koskevassa yhteisessä kannassa ja erityisesti sen 2 artiklan 1 kohdan g alakohdassa. 3.10. Eräiden kysymysten siirtäminen ehdotukseen 2000/0180 (COD) ("hygieniaehdotus 3") Toimivaltaisten viranomaisten toimivaltaan kuuluvat kysymykset on yhteisessä kannassa siirretty paketin kolmanteen ehdotukseen [2002/0141(COD) ihmisravinnoksi tarkoitettujen eläinperäisten tuotteiden virallisen valvonnan järjestämistä koskevat erityissäännöt]. Kyse on tarkemmin sanoen seuraavista: * Elintarvikkeiden tuontia koskevat menettelyt (paketin toisen ehdotuksen liite III). Toista ehdotusta koskevassa yhteisessä kannassa määritellään niiden sijaan elintarvikealan toimijoiden velvollisuudet elintarvikkeiden tuonnin suhteen (6 artikla). Tuontimenettelyt sisältyvät nyt kolmatta ehdotusta koskevan yhteisen kannan 10-15 artiklaan. Tällä on vaikutusta tarkistukseen 12. * Terveysmerkinnät, jotka on sisällytetty paketin kolmannen ehdotuksen liitteessä I olevan I jakson III lukuun. Tällä on vaikutusta tarkistukseen 28. Asiassa on loogisesti toimittu elintarviketurvallisuutta käsittelevän valkoisen kirjan filosofian mukaisesti: toimivaltaisten viranomaisten ja toisaalta elintarvikealan toimijoiden velvollisuudet on erotettava selvästi toisistaan. 3.11. Muut tekniset ja toimitukselliset tarkistukset Muilla komission hyväksymillä tarkistuksilla pyritään tekemään ehdotukseen teknisiä ja toimituksellisia parannuksia. Näiden tarkistusten käsittelystä yhteisessä kannassa voidaan tehdä seuraavat kommentit: Porojen teurastamisen (tarkistus 41) osalta neuvoston näkemys oli, että kaikki asetuksen kriteerit täyttävät teurastamot siirrettävät teurastamot mukaan luettuina soveltuvat porojen teurastamiseen. Erillistä nimenomaan poroja koskevaa säännöstä ei näin ollen tarvita. Tarkistuksen 107 osalta yhteisessä kannassa ei nimenomaisesti kielletä märehtijäperäisen aineksen käyttöä luulihan tuottamisessa. Neuvoston mukaan ei ole tarpeen toistaa tällaisen aineksen käytön kieltoa, josta säädetään jo asetuksessa (EY) N:o 999/2001. 4. PÄÄTELMÄ Yhteinen kanta on pitkälti Euroopan parlamentin tarkistusten linjoilla. Komissio voi näin ollen hyväksyä yhteisen kannan. 5. YHTEISTÄ KANTAA KOSKEVAT JULISTUKSET 1 artikla - Soveltamisala Asetusta ei sovelleta pieniin määriin alkutuotannon tuotteita taikka siipikarjan tai jäniseläinten lihaa, jotka tuottaja toimittaa suoraan loppukuluttajille tai paikallisille vähittäiskauppiaille, ja komission näkemyksen mukaan soveltamisalan ulkopuolelle jää - samoin kuin elintarvikehygienia-asetuksessa - myös tällaisiin toimituksiin johtava alkutuotanto. 8 artikla - Salmonellatakeet Komissio ei aio ehdottaa mitään toimenpidettä, joka heikentäisi sitä suojatasoa, jonka Suomelle ja Ruotsille niiden liittyessä yhteisöön annetut takeet tarjoavat. 11 artiklan 6 kohta ja liitteessä III oleva VII jakso - Elävät simpukat Neuvosto ja komissio korostavat yhdenmukaisten menetelmien käytön merkitystä testattaessa, ovatko merellisten biotoksiinien pitoisuudet elävissä simpukoissa asetettujen raja-arvojen mukaisia. Asetuksen antaminen ei vaikuta voimassa olevien vaatimusten soveltamiseen, sillä ne pysyvät voimassa, kunnes annetaan uusia vaatimuksia komiteamenettelyä käyttäen. 11 artiklan 9 kohta - Histamiini Komissio vakuuttaa, että sen valmisteilla oleviin mikrobiologisia kriteerejä koskeviin ehdotuksiin sisältyy ehdotuksia kalastustuotteiden histamiinipitoisuuksia koskeviksi rajoituksiksi. Liite I - Määritelmät Yhdistyneen kuningaskunnan valtuuskunta pitää tervetulleena komission vakuutusta siitä, että se aikoo hankkia uusia tieteellisiä neuvoja jauhelihasta, raakalihavalmisteista ja luulihasta. Niitä odotellessa on Yhdistyneen kuningaskunnan mukaan kuitenkin vaarana, että asetuksessa käytetty luulihan määritelmä johtaa tulkinta- ja täytäntöönpano-ongelmiin. Jos näin käy, Yhdistyneen kuningaskunnan valtuuskunta odottaa komission etsivän ratkaisua tilanteeseen komiteamenettelyllä. Liitteessä II oleva III jakso - Elintarvikeketjua koskevat tiedot Komissio tekee elintarvikeketjua koskeviin tietoihin liittyviä ehdotuksia ensisijaisena toimenpiteenä, jotta ehdotukset voidaan hyväksyä komiteamenettelyllä, ennen kuin uusi hygienialainsäädäntö tulee voimaan. Ehdotusten aiheisiin kuuluvat mm. ohjeet standardi-ilmoituksia varten, jotka alkutuottajat voisivat täyttää ja allekirjoittaa sen sijaan että toimittaisivat sanatarkkoja otteita kirjanpidostaan. Komissio selvittää, olisiko paikallaan ehdottaa standardimuotoisia ilmoitusmalleja yhteisön sisäistä elävien eläinten kauppaa varten. Liitteessä III oleva I jakso - Hätäteurastukset Komissio vakuuttaa, että kun se antaa Euroopan parlamentille ja neuvostolle 14 artiklan mukaisesti raportin asetuksen täytäntöönpanosta saaduista kokemuksista, raportissa käsitellään erityisesti hätäteurastuksia. Tarvittaessa raporttiin liitetään asiaa koskevia ehdotuksia. Liitteessä III oleva IV jakso - Luonnonvarainen riista Jotta asetus varmasti saavuttaa elintarvikkeiden turvallisuuden ja kuluttajansuojan parantamiseen tähtäävän tavoitteensa, komissio tarkastelee ensisijaisena toimenpiteenä uudelleen niitä uusia sääntöjä, jotka koskevat koulutettujen metsästäjien velvollisuuksia. Komissio tarkastelee erityisesti sääntöjä, joiden nojalla koulutetut metsästäjät voivat päättää tietyissä tilanteissa, ettei tiettyjä sisälmyksiä tarvitse toimittaa riistaeläimen mukana riistankäsittelylaitoksessa tehtävää post mortem -tutkimusta varten. Komissio selvittää niin ikään, olisiko tarpeen säätää tiukemmista valvontavaatimuksista, jotka määräytyisivät metsästystapahtuman laajuuden mukaan. Tarvittaessa komissio ehdottaa muutoksia näihin sääntöihin. Liitteessä III oleva V jakso - Jauheliha, raakalihavalmisteet ja luuliha Komissio hankkii mahdollisimman pian uusia tieteellisiä neuvoja jauhelihasta, raakalihavalmisteista ja luulihasta sekä tarvittaessa ehdottaa komiteamenettelyllä tehtäviä muutoksia liitteessä III olevaan V jaksoon. Lisäksi komissio selvittää, pitäisikö pakkausmerkintäsääntöjä muuttaa hygienialainsäädännössä käytettävän luulihamääritelmän johdosta. Liitteessä III oleva VII jakso - Elävät simpukat Asetuksessa ei sallita elävien simpukoiden upottamista uudelleen veteen eikä niiden suihkuttamista vedellä sen jälkeen, kun ne on pakattu vähittäismyyntiä varten. Jos kuitenkin voidaan osoittaa, etteivät tätä sääntöä noudattamattomat järjestelmät vaaranna elintarvikehygieniaa, komissio ehdottaa komiteamenettelyn kautta niihin joustonvaraa. Liitteessä III oleva VIII jakso - Kalastustuotteet Komissio vakuuttaa, että kun se antaa Euroopan parlamentille ja neuvostolle 14 artiklan mukaisesti raportin asetuksen täytäntöönpanosta saaduista kokemuksista, raportissa käsitellään erityisesti mahdollisia poikkeuksia vaatimuksesta jäädyttää tietyt kalastustuotteet liitteessä III olevan VIII jakson III luvun D osan mukaisesti. Tarvittaessa raporttiin liitetään asiaa koskevia ehdotuksia. Komissio tarkastelee uudelleen niitä sääntöjä, jotka koskevat kalastustuotteiden säilyttämistä ja kuljettamista jäähdytetyssä vedessä, ja tekee tarvittaessa asiaa koskevia ehdotuksia. Liitteessä III olevan IX jakson I luvun I osan 3 kohdan b alakohta - Maito Komissio harkitsee uusien tieteellisten neuvojen hankkimista vähintään kaksi kuukautta kypsytettävistä juustoista sekä fosfataasitestin käytöstä lampaan- ja vuohenmaidon testaamisessa. Yhdistyneen kuningaskunnan valtuuskunta ei edelleenkään ole vakuuttunut siitä, että kieltoa käyttää positiivisesti tuberkuloosi- tai luomistautikokeeseen reagoivien eläinten maitoa voitaisiin perustella tieteellisesti pätevillä kansanterveyssyillä. Säädökseen kirjattuna tavoitteena on nykyaikaistaa elintarvikehygieniavalvontaa ja pitää voimassa vain sellaiset valvontatoimet, joista on kansanterveydellistä hyötyä. Puheena olevassa tapauksessa maidon lämpökäsittely tuhoaa kyseiset organismit. Liitteessä III oleva X jakso - Munat ja munatuotteet Komissio toimittaa neuvostolle raportin (tarpeellisine ehdotuksineen), jossa käsitellään joustonvaran myöntämistä määräaikaan, jossa munat on toimitettava kuluttajille, sekä mahdollisuutta luoda yhteys määräajan ja varastointilämpötilojen välille. Komissio hankkii näistä kysymyksistä tarvittaessa tieteellisiä neuvoja. Komissio tarkastelee uudelleen liitteessä III olevan X jakson II luvun IV osassa määriteltyjä munatuotteiden analyyttisiä ominaisuuksia ja tekee tarvittaessa asiaa koskevia ehdotuksia.